**Ministru kabineta rīkojuma projekta „Par studiju virziena atvēršanu sabiedrībā ar ierobežotu atbildību *„*HOTEL SCHOOL”Viesnīcu biznesa koledža” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums: |  Ministru kabineta (turpmāk – MK) rīkojuma projekts „Par studiju virziena atvēršanu sabiedrībā ar ierobežotu atbildību ““HOTEL SCHOOL” Viesnīcu biznesa koledža”” (turpmāk – rīkojuma projekts) izstrādāts saskaņā ar Augstskolu likuma 55.2 panta trešajā daļā noteikto, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, MK izvērtē augstskolai vai koledžai pieejamos resursus un atbilstību valsts attīstības prioritātēm un pieņem lēmumu par jauna studiju virziena atvēršanu attiecīgajā augstskolā vai koledžā. 2013.gada 6.decembrī Izglītības un zinātnes ministrijā (turpmāk – ministrija) saņemts sabiedrības ar ierobežotu atbildību ““HOTEL SCHOOL” Viesnīcu biznesa koledža” (turpmāk - koledža) iesniegums par pirmā līmeņa profesionālās augstākās izglītības programmas “Viesnīcu vadība” licencēšanu. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Koledža ir reģistrēta Izglītības iestāžu reģistrā 2013.gada 15.janvārī, reģistrācijas apliecības Nr.3347802926. Saskaņā ar Lursoft mājas lapā norādītajiem datiem, koledža savu pašreizējo nosaukumu ir ieguvusi pēc 2012. gada 12.decembra, pirms tam šī sabiedrība ar ierobežotu atbildību ir bijusi reģistrēta kā SIA “HOTEL SCHOOL” (28.04.2011- 12.12.12.2012, reģ. apliecības Nr. K141998) un savu darbību uzsākusi 2010. gadā ar firmu SIA “Darbs-ir” (Reģ Nr. 40103277684 (03.03.2010). Uzņēmuma pamatkapitāls ir 2000 LVL, t.i., 2845.74 EUR. Koledžas studiju programmas pašnovērtējumā norāda, ka pirms savas darbības uzsākšanas koledžas statusā, tā darbojusies kā mācību centrs, saņēmusi akreditāciju par “Edexcel” kvalitātes pārvaldības standartu ieviešanu apmācības nodrošināšanā, kas pavēra plašākas iespējas piesaistīt arī ārvalstu izglītojamos, tai skaitā, piemēram, no Baltkrievijas, Ukrainas, Armēnijas, Kazahstānas u.c. Mācību centrs savas darbības laikā ir izdevis 61 apliecību par trešā kvalifikācijas līmeņa apguvi.  Izglītības kvalitātes valsts dienests 2013.gada 13.augustā ir izsniedzis izglītības iestādes reģistrācijas apliecību Nr.3360802057 koledžas struktūrvienībai – Profesionālās tālākizglītības un pilnveides izglītības iestādei „Viesnīcu biznesa organizācijas skola”, kas ir saņēmusi akreditācijas lapu ar akreditācijas termiņu - 2018.gada 28.februāris šādām programmām: profesionālās tālākizglītības programmas „Viesnīcu pakalpojumi”, kods 30T 811 03, piešķiramā kvalifikācija – viesnīcu pakalpojumu speciālists, profesionālās pilnveides izglītības programmā „Pamatpakalpojumu sniegšana tūrisma mītnēs”, kods 20P 811 03, izglītības iestādes profesionālās pilnveides izglītības programmā „Kūrortviesnīcu darba specifika”, kods 20P 811 03. Visu šo izglītības programmu un plānotās jaunās studiju programmas “Viesnīcu vadība” īstenošanas vieta ir Smilšu iela 3, Rīgā, kur koledža nomā telpas līdz 2019.gada 31.jūlijam, platība – 264.30 m2 un proporcionālā daļa no koplietošanas telpām stāvā 94.54 m2 .   Šobrīd studiju virziens „Viesnīcu un restorānu serviss, tūrisma un atpūtas organizācija” ir akreditēts 10 augstākās izglītības iestādēs, no tām 3 ir koledžas un 7 augstskolas. Pirmā līmeņa profesionālās augstākās izglītības studiju programmas tiek īstenotas piecās augstākās izglītības iestādēs. Koledžas studiju virziena „Viesnīcu un restorānu serviss, tūrisma un atpūtas organizācija” ietvaros plānots īstenot studiju programmu „Viesnīcu vadība” latviešu, angļu un krievu valodā, sagatavojot ceturtā līmeņa profesionālās kvalifikācijas speciālistus – Viesnīcu pakalpojumu organizatorus.  Pamatojoties uz koledžas pieteikumu un saskaņā ar Augstskolu likuma 55.2 panta pirmo daļu un MK 2013.gada 25.aprīļa noteikumu Nr.230 „Studiju programmu licencēšanas noteikumi” 14.punktu**,** Izglītības un zinātnes ministrija (turpmāk – ministrija) sagatavo un iesniedz MK tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam tiek pievienots eksperta atzinums, kā arī ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm. Studiju virziena atvēršanai nepieciešamos resursus izvērtēja Studiju programmu licencēšanas komisijas apstiprināta eksperte Biznesa augstskolas Turība lektore ģeogrāfijas zinātņu maģistre Ruta Žvale. Eksperte norāda, ka izstrādātais studiju programmas saturs un koledžas akadēmiskā personāla kvalifikācija atbilst studiju programmas īstenošanas nosacījumiem, tam ir pietiekama zinātniskā un profesionālā darba pieredze, svešvalodu zināšanas. Studiju īstenošanas infrastruktūru, t.sk., bibliotēkas resursus, eksperte uzskata par daļēji atbilstošu studiju programmas kvalitatīvai īstenošanai. Neskatoties uz to, ka koledžas pieteikumā akcentēts, ka ir iedalīti līdzekļi un bibliotēkas fonds tiek nemitīgi papildināts, ekspertes vizītes laikā grāmatas bija vienā eksemplārā, kas nozīmē to, ka grāmatas var izmantot tikai viens students vienlaicīgi.  Pārresoru koordinācijas centrs, Augstākās izglītības padome un Latvijas Darba devēju konfederācija savos atzinumos norāda, ka nodarbināto skaita pieaugums paredzams „Izmitināšanas un ēdināšanas pakalpojumu” nozares attīstībā un būs nepieciešams darba spēks viesnīcu, restorānu un tūrisma jomā, līdz ar to ir jāpalielina atbilstošas izglītības piedāvājums. Pārresoru koordinācijas centrs, Augstākās izglītības padome un Latvijas Darba devēju konfederācija uzskata, ka studiju virziena atvēršana koledžā atbilst valsts attīstības prioritātēm, kas definētas attīstības plānošanas dokumentos.  Ekonomikas ministrija, atkārtoti izvērtējot studiju programmas “Viesnīcu vadība” un jaunā studiju virziena „Viesnīcu un restorānu serviss, tūrisma un atpūtas organizācija” atbilstību valsts attīstības prioritātēm, 2014. gada 24.oktobra vēstulē Nr. 312-1-141170 norāda, ka, ņemot vērā attiecīgajam studiju virzienam atbilstošu pirmā līmeņa profesionālās augstākās izglītības studiju programmu īstenošanu vairākās koledžās un augstskolās, Viesmīlības, ēdināšanas, tirdzniecības un citu pakalpojumu profesiju grupā var veidoties speciālistu pārpalikums. Ekonomikas ministrija uzsver, ka neredz nepieciešamību jaunas studiju programmas izveidei koledžā. Ministrija norāda, ka **studiju virziens, ko plāno īstenot koledža, atbilst** Izglītības attīstības pamatnostādnēs 2014.-2020.gadam, Latvijas Nacionālajā attīstības plānā 2014.-2020.gadam un citos valsts attīstības plānošanas dokumentos noteiktajām prioritātēm attiecībā uz **darba tirgus pieprasījumu kā pirmā līmeņa augstākā profesionālā izglītība un izglītības tematiskajai grupai ar prognozējamu darbaspēka deficītu.** Nevienā citā koledžā netiek piedāvātas studijas šādu speciālistu sagatavošanai angļu valodā. Īstenojot studijas angļu valodā, piesaistot ārvalstu studentus un mācībspēkus, tiks veicināta augstākās izglītības internacionalizācija, līdz ar to tiks palielināts ārvalstu studentu skaita īpatsvars Latvijā, kas ir viens no mērķiem Latvijas ilgtspējīgas attīstības stratēģijā līdz 2030.gadam (turpmāk – Latvija 2030) un atbilst arī Latvijas Nacionālajā attīstības plānā 2014.-2020.gadam noteiktajam. Tāpat studijās paredzēts izmantot e-studiju vidi, tādējādi padarot izglītību pieejamāku.  Resursu izvērtējuma ziņā pamatnosacījumi studiju programmas īstenošanai, tostarp, studiju programmas satura kvalitāte, akadēmiskā personāla kvalifikācija atbilst normatīvajos aktos noteiktajām prasībām. Tomēr attiecībā uz koledžas plānotā darba raksturojumu jāatzīmē, ka salīdzinājumā ar lielāko daļu no pašlaik darbojošām koledžām Latvijā, studiju programmas licencēšanas gadījumā “HOTEL SCHOOL” Viesnīcu biznesa koledža būs neliela, jo īstenos tikai vienu studiju programmu, līdz ar to studiju kvalitātes nodrošināšanas izmaksas un administratīvie izdevumi uz vienu studējošo var būt augstāki nekā vidēji. Studiju programmas “Viesnīcu vadība” satura un realizācijas apraksts liecina, ka koledža neplāno investēt studiju īstenošanā būtiskus līdzekļus, bet gan akadēmiskā personāla atalgojumu, gan materiāli tehniskās bāzes attīstību finansēt no studiju maksas ieņēmumiem. Pastāvot lejupejošam studējošo skaitam demogrāfisko apstākļu ietekmē, ministrija saskata drošticamus riskus koledžas sekmīgas darbības ilgtspējai. Ministrijas ieskatā konstatētos trūkumus koledžas resursu atbilstībā normatīvajos aktos noteiktajām prasībām iespējams novērst, bet to nozīmi padziļināti izvērtēt ir Studiju programmu licencēšanas komisijas pienākums studiju programmas licencēšanas gaitā, kas seko studiju virziena atvēršanai.  Kopumā ministrija secina, ka plānotā studiju virziena atvēršanas atbilstību valsts attīstības prioritātēm var pamatot ar nepārprotamiem apliecinājumiem, savukārt iespējamie trūkumi un riski ir balstīti pieņēmumos, kuri var izpildīties un var neizpildīties. Piemēram, attiecībā uz konstatēto risku nodrošināt koledžas darbības ilgtspēju vispārēja studējošo skaita samazinājuma dēļ nevar uzskatīt par būtisku pamatojumu studiju virziena neatvēršanai, jo koledžai ir brīvas tiesības īstenot dažādus potenciālo studentu piesaistes pasākumus, kuru rezultativitāti nevar prognozēt. Atbilstoši Administratīvā procesa likuma 5.pantā noteiktajam privātpersonu tiesību ievērošanas principam, t.i., pieņemot lēmumu pēc būtības, iestāde piemērojamo tiesību normu ietvaros veicina privātpersonas tiesību un tiesisko interešu aizsardzību. Latvijas Republikas Satversmes 106.pants nosaka, ka ikvienam ir tiesības brīvi izvēlēties nodarbošanos atbilstoši savām spējām un kvalifikācijai. Līdz ar to uzskatāms, ka ir pietiekams pamats atvērt studiju virzienu „Viesnīcu un restorānu serviss, tūrisma un atpūtas organizācija” koledžā. |
|  3. | Projekta izstrādē iesaistītās institūcijas | Izglītības un zinātnes ministrija. |
|  4. |  Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz koledžu, kā arī uz potenciāliem studējošajiem, kuri varētu studēt koledžas studiju programmās, ja tādas tiks licencētas. |
|  2. | Tiesiskā regulējuma ietekme uz tautsaimniecību un administratīvo slogu | Atverot studiju virzienu, Studiju programmu licencēšanas komisija lems par šim studiju virzienam attiecīgās studiju programmas licencēšanu. |
|  3. | Administratīvo izmaksu monetārs novērtējums |  Nav. |
|  4. |  Cita informācija, riski |  Ministru kabineta rīkojumam būs ietekme uz sabiedrību, jo skar izglītības sistēmas attīstību, bet ikviena tiesības uz izglītību ir noteiktas Latvijas Republikas Satversmē (112.pants). Ar augstākās izglītības jomu valsts attīstības mērķu sasniegšana ir saistīta gan tieši, piemēram, nodrošinot tautsaimniecības attīstību ar kvalificēta darbaspēka resursiem, gan netieši, piemēram, dodot ieguldījumu ikviena cilvēka personības izaugsmē, zināšanu un pieredzes vairošanā, kas summējoties kāpina kopējo tautas labklājību un valsts izaugsmi. Līdz ar to augstākās izglītības sistēmas efektivitāte ir pats par sevi svarīgs priekšnoteikums visu citu valsts attīstības prioritāro mērķu sasniegšanai, no kuriem daļa ir vispārīga un to sasniegšanu raksturojošie indikatori nav tieši izmantojami kāda konkrēta studiju virziena atbilstības definētajām valsts attīstības prioritātēm izvērtēšanai. Latvija 2030 ir valsts galvenais plānošanas instruments ar likuma spēku. Latvija 2030 nosaka, ka „efektīva … augstākās izglītības sistēma ir izšķirošs Latvijas konkurētspējas un cilvēkkapitāla vērtības faktors.” Izglītības attīstības pamatnostādnes 2014.-2020.gadam kā vienu no Latvijas augstākās izglītības pamatproblēmām izvirza sistēmas pārlieko sadrumstalotību, par ko liecina studējošo skaitam un tā dinamikai neatbilstoši liels augstskolu un studiju programmu skaits. Augstākās izglītības resursu sadrumstalotība mazina augstskolu iespējas kļūt konkurētspējīgām starptautiskā līmenī un nodrošināt kvalitatīvu izglītību. Latvijas demogrāfiskajā situācijā augstākās izglītības pamatiezīme ir rūkošais studējošo skaits un prognozējamais studējošo skaita samazinājums ilgtermiņā. Tā kā jauna studiju virziena atvēršana nozīmē vēl vienas jaunas augstākās izglītības institūcijas darbības uzsākšanu, kopējais augstākās izglītības piedāvājums paplašināsies, turpinot samazināties studentu skaitam. |

 Anotācijas III, IV, V un VI sadaļa **–** projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas |  Rīkojuma projekta izpildē būs iesaistītas Studiju programmu licencēšanas komisija un koledža. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem |  Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
|  3. | Cita informācija |  Nav.  |

Izglītības un zinātnes ministre Mārīte Seile

Vizē:

Valsts sekretāre Sanda Liepiņa

27.11.2014.

1597

I.Stūre

Inese.Sture@izm.gov.lv

I.Miķelsone

Iveta.Mikelsone@izm.gov.lv